作者:潘汾
標題:賀新郎
內容:篆縷銷香鼎。翠沈沈、庭陰轉午，畫堂人靜。芳草王孫知何處，惟有楊花糝徑。正玉枕、瞢騰初醒。門外殘紅春已去，鎮無聊、殢酒厭厭病。雲髻嚲，未忺整。江南舊事休重省。但天涯、尋消問息，斷鴻難倩。月滿西樓憑闌久，依舊歸期未定。便只恐、瓶沈金井。嘶騎不來銀燭暗，枉教人、立盡梧桐影。誰伴我，對鸞鏡。